સરોજ બિલ્ડિંગના રહેવાસી અશોક મહેતાએ મિડ-ડે LOCALને કહ્યું હતું કે ‘અમે વારંવાર સિટી સર્વે વિભાગમાં અને બાંદરામાં આવેલી કલેક્ટર ઑફિસમાં અમારું પ્રૉપર્ટી કાર્ડ મેળવવા ધક્કા ખાતા રહીએ છીએ અને દર વખતે મુલુંડના સિટી સર્વે વિભાગના અધિકારીઓ અમારી પાસે જ્યારથી બિલ્ડિંગ બન્યું છે ત્યારના લે આઉટ, બિલ્ડરના પેપર્સ, બાજુનું શાંતિ કુટિર બિલ્ડિંગ જે પડી ગયું એની સાથે થયેલા બિલ્ડરના ઍગ્રીમેન્ટ જેવા કાગળો મગાવ્યા જ કરે છે. અમારી પાસે આ બધા કાગળો ન હોવા છતાં અમે ક્યાંક RTI તો ક્યાંક વકીલો અને અદાલતો મારફત બાંદરાના રેકૉર્ડમાંથી તેમને લગતા બધા જ કાગળો લાવી આપ્યા છે, પણ મુલુંડના સિટી સર્વે વિભાગના અધિકારીઓ પહેલાં તો કહે કે આ જગ્યા અમારા રેકૉર્ડમાં તમારા નામે છે જ નહીં. કોઈ પણ હાલતમાં અમને અમારું પ્રૉપર્ટી કાર્ડ આપવા તૈયાર નથી. મહારાષ્ટ્ર સરકારના બધા જ કાગળો પર સોસાયટીની આ જગ્યા હોવાનું લખેલું હોવા છતાં સિટી સર્વે વિભાગના અધિકારીઓએ ૨૦૦૪માં સરોજ દર્શન સોસાયટીનું પ્રૉપર્ટી કાર્ડ સોમેન્દ્ર સેનગુપ્તાના નામે લખી દીધું છે જેનો તેમની પાસે કોઈ જ ખુલાસો નથી. અમારી જગ્યાના માલિક પ્રેમ ગુપ્તા હતા અને અમારી પાસે અત્યાર સુધીના ૭/૧૨ના દાખલ પણ છે જેમાં ક્યાંય સોમેન્દ્ર સેનગુપ્તાનું નામ જ નથી. પહેલાં જે સિટી સર્વે વિભાગની મહિલા હતી તેણે કહ્યું હતું કે જે સાત પાર્ટીએ પ્રૉપર્ટીના માલિક હોવાનો દાવો કર્યો છે અમે તેમના નામની નોટિસ કાઢીને તેમને બોલાવીશું અને જો તેઓ અમારી સમક્ષ હાજર ન થાય તો તમારા નામે પ્રૉપર્ટી કાર્ડ કરી દઈશું, પણ તેમની બદલી થઈ ગઈ ત્યારથી નવા અધિકારી અમને ધક્કા જ ખવડાવે છે. નવા અધિકારી અમારી પાસે અમારા બિલ્ડર (નવકેતન) અને શાંતિ કુટિરવાળાઓ વચ્ચે થયેલા કરારના કાગળો માગવા લાગ્યા છે જેના આધારે સોમેન્દ્ર સેનગુપ્તાનું પ્રૉપર્ટી કાર્ડમાં નામ નખાયું હોવાનો તેઓ દાવો કરે છે.’